Bokke wíl wen – KolisiDie Springbokspan wat vandag teen Italië speel. Foto: Twitter. Ondanks die bohaai oor Rassie Erasmus se twiets en die twee nederlae teen Europese teenstanders, is die Springbokke steeds oorgehaal om vandag op hul beste teen ŉ gevaarlike Italiaanse span te wees. “Ons volle aandag is op die wedstryd teen Italië. Dit is ŉ baie belangrike toets vir ons want ons wil glad nie drie wedstryde op ŉ streep verloor nie,” het Siya Kolisi gesê. Die Azzurri sal egter allesbehalwe kanonvoer in Genua wees. Hulle het verlede naweek met die Wallabies afgereken, terwyl hulle onlangs Samao met 49 – 17 verrinneweer het. “Ons het respek vir die Italianers se vaardighede op die rugbyveld; ons weet wat hulle in hul laaste twee wedstryde vermag het. Hulle kan deesdae met enige span saamgesels.” Volgens die Springbok-kaptein kan die Suid-Afrikaners dit nie bekostig om die Italianers se skrumwerk te onderskat nie, terwyl spelers soos Michele Lamaro en Lorenzo Canonne gedugte teenstanders by die afbreekpunte is. “Ons speel vir Suid-Afrika en vir die mense by die huis – om te wen is al waaraan ons dink. Ja, spanne het al vantevore in die slaggat getrap toe hulle Italië onderskat het, maar ons het ons huiswerk gedoen.“ Die wedstryd begin vandag om 15:00 en die aksie sal regstreeks op SuperSport uitgesaai word. Springbokke: Willie le Roux (heelagter), Cheslin Kolbe (regtervleuel), Damian de Allende (buitesenter), André Esterhuizen (binnesenter), Kurt-Lee Arendse (linkervleuel), Damian Willemse (losskakel), Faf de Klerk (skrumskakel), Jasper Wiese (agtsteman), Franco Mostert (flank), Siya Kolisi (flank en kaptein), Marvin Orie (slot), Salmaan Moerat (slot), Frans Malherbe (stut), Bongi Mbonambi (haker) en Ox Nché (stut). Plaasvervangers: Malcolm Marx, Steven Kitshoff, Vincent Koch, Eben Etzebeth, Kwagga Smith, Evan Roos, Cobus Reinach en Manie Libbok.